การไฟฟ้านครหลวง ห่วงอัคคีภัยช่วงตรุษจีน แนะใช้ไฟฟ้าให้ปลอดภัย รณรงค์งดจุดประทัดธูป เผากระดาษฯ
นายคมกริช สาคริก ผู้อำนวยการฝ่ายสื่อสารองค์กรการไฟฟ้านครหลวง หรือ MEA เปิดเผยว่าในช่วงเทศกาลตรุษจีนที่ผ่านมา มักเกิดเหตุอัคคีภัยขึ้นบ่อยครั้ง โดยหนึ่งในสาเหตุ มาจากการจุดธูปเทียนทิ้งไว้ หรือไฟฟ้าลัดวงจร จึงแนะนำให้ประชาชนหมั่นตรวจสอบอุปกรณ์ไฟฟ้าให้อยู่ในสภาพที่สมบูรณ์ ใต้แผงเมนสวิตช์ ต้องปราศจากวัสดุที่สามารถเป็นเชื้อเพลิงได้ เช่น ผ้ากระดาษ น้ำมัน อุปกรณ์เครื่องใช้ไฟฟ้าประเภทต่าง ๆ ต้องทำงานอย่างเป็นปกติ ที่สำคัญเครื่องใช้ไฟฟ้าประเภทโคมประดับ ธูปเทียนไฟฟ้า ต้องตรวจสอบความปลอดภัยหากชำรุดเสี่ยงเกิดอัคคีภัยได้ รวมถึง หากต้องออกไปนอกบ้าน หรือเข้านอน ควรปิดสวิตช์ถอดปลั๊กให้เรียบร้อยเพื่อป้องกันอันตรายจากกระแสไฟฟ้าลัดวงจร และยังเป็นการประหยัดค่าไฟฟ้าได้อีกทางหนึ่งนอกจากนี้ ยังขอความร่วมมืองดจุดประทัด ธูป และเผากระดาษเงินกระดาษทอง เพราะนอกจากจะก่อให้เกิดมลภาวะ และปัญหาฝุ่น PM 2.5 แล้ว ในควันธูปยังมีสารที่ก่อให้เกิดอันตรายอื่น ๆทั้งซัลเฟอร์ไดออกไซด์ หรือกำมะถัน และไนโตรเจนไดออกไซด์ ล้วนเป็นก๊าซระคายเคืองทั้งสิ้นและยังมีกลุ่มโลหะหนัก สารก่อมะเร็ง สารอินทรีย์ระเหย เช่นเดียวกับกระดาษเงินกระดาษทองที่เต็มไปด้วยโลหะ เพื่อร่วมกันรักษาสิ่งแวดล้อม รักษาสุขภาพของตนเองและบุคคลในครอบครัวให้มีแต่ความสุขในช่วงเทศกาลตรุษจีน